Diari Oficial de la Generalitat Valenciana


Sumari del DOGV 4985, del 14-04-2005 (2005/3777)

Informació pública de la resolució d'al·legacions i aprovació del projecte de sanejament i enllumenat de la zona industrial d'Aigua Amarga, Alacant.
----------------------------------------------------------------------------------------------------------------------------------------------------

### Dades del document

Número de DOGV
:   4985

Data del DOGV
:   14-04-2005

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2005/3777


Organisme emissor
:   Ajuntament d'Alacant

Tipus de document
:   Anunci

Informació pública de la resolució d'al·legacions i aprovació del projecte de sanejament i enllumenat de la zona industrial d'Aigua Amarga, Alacant. [2005/F3777]
  
La Junta de Govern Local, en la sessió del dia 28 de febrer de 2005, va adoptar, entre altres, l'acord següent:
  
«12. Projecte de sanejament i enllumenat de la zona industrial d'Aigua Amarga, Alacant. Resolució de les al·legacions i aprovació.
  
Es dóna compte de l'expedient tramitat en relació amb l'epígraf que precedix, els antecedents i raonaments del qual figuren, resumits, a continuació.
  
Per iniciativa municipal s'ha redactat el projecte de sanejament i enllumenat de la zona industrial d'Aigua Amarga, Alacant, l'objecte del qual és la completa definició dels treballs necessaris per a dotar l'àmbit afectat dels servicis de clavegueram i enllumenat públic.
  
La documentació integrant d'este és la següent:
  
1. Memòria explicativa.
  
2. Annexos a la memòria: reportatge fotogràfic, topografia i replantejament, estudi geotècnic, definició geometria del traçat, càlculs de replantejament, ferms i paviments, xarxa de sanejament, enllumenat públic, coordinació i reposició de servicis, dosificacions, jaciments i pedreres, control de qualitat, justificació de preus, pla d'obres i característiques del contracte, contribucions especials i estudi de seguretat i salut.
  
3. Plànols de situació i emplaçament, índex de fulls, estat actual, replantejament, planta general, xarxa viària i pavimentació, xarxa de sanejament, xarxa d'enllumenat públic, xarxa d'aigua potable, xarxa de telefonia, xarxa de gas, coordinació de servicis i cartells informatius.
  
4. Plec de prescripcions tècniques particulars.
  
5. Mesuraments i pressupost. El pressupost base de licitació puja a la quantitat de 2.792.174,46 euros.
  
El projecte es va exposar al públic per mitjà d'un Decret de la Regidoria d'Urbanisme de data 11 de novembre de 2004, i es va inserir un edicte respecte d'això en el periòdic La Verdad de 22 de desembre, en el Diari Oficial de la Generalitat Valenciana número 4.916, de 3 de gener de 2005, i al tauler d'anuncis municipal. També, es va remetre un avís amb el contingut de l'edicte als titulars afectats, en compliment del tràmit a què es referix l'article 46, apartat 3, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Susana Sánchez Navarro, regidora portaveu del Grup Municipal d'Esquerra Unida - l'Entesa, ha presentat un escrit d'al·legacions, el contingut del qual es resumix breument a continuació:
  
1. Se sol·licita que les despeses derivades de la redacció i execució del projecte, pel que fa a la xarxa de sanejament de la zona industrial d'Aigua Amarga, siguen sufragades en la seua totalitat per la Generalitat Valenciana, a través de la societat mercantil Ciutat de la Llum, SA.
  
2. Es posa de manifest l'existència d'una contradicció entre el projecte objecte de les al·legacions i les determinacions del pla especial director d'usos i infraestructures Ciutat de la Llum, i s'advertix de la necessitat adequar ambdós documents, de manera que no entren en contradicció.
  
3. Es pretén que la xarxa de sanejament siga realment separativa; és a dir, que hi haja una xarxa de col·lectors d'aigües residuals que derive a la depuradora del Racó del Lleó i una altra que capte les aigües pluvials per a la seua derivació a la zona humida del Saladar d'Aigua Amarga, després d'un procés previ de decantació i separació de greixos.
  
4. Es requerix la realització d'una anàlisi dels distints cabals d'aigües residuals generats pels immobles i instal·lacions localitzats en la zona industrial d'Aigua Amarga, i valorar la possible necessitat d'un procés de depuració previ en la pròpia zona industrial per a estos cabals.
  
5. Es proposa que els àrids necessaris per a l'execució de les obres procedisquen de la trituració de runes procedents de la construcció i no de pedreres o graveres naturals.
  
6. Es demana la protecció de l'arbratge present en ambdós costats de la carretera N-340.
  
7. Se sol·licita que en el projecte d'enllumenat es tinga en compte la contaminació lumínica que puga generar-se sobre el pròxim Saladar d'Aigua Amarga, i les seues possibles mesures correctores.
  
Les al·legacions assenyalades, si bé s'han formulat una vegada transcorregut el període expositiu, han sigut objecte d'un informe del Servici d'Obres i Projectes de la Gerència Municipal d'Urbanisme, del que convé destacar els punts següents:
  
1. El projecte en tràmit és un document tècnic, el contingut del qual es limita a la definició dels detalls tècnics de les obres que es pretenen executar, per la qual cosa el seu finançament no forma part de l'objecte d'este.
  
2. El pla especial director d'usos i infraestructures Ciutat de la Llum preveu la implantació de canalitzacions d'aigües residuals i pluvials per a donar servici conjuntament a la Ciutat de la Llum i a la zona industrial; si bé, en el pla d'ordenació número 6.2n s'assenyala que les seues propostes són orientatives i que «Els corresponents projectes, de major detall, podran modificar seccions, materials i traçats, degudament justificat».
  
El projecte que ha motivat l'al·legació ha descartat la implantació d'un col·lector d'aigües residuals junt amb el ferrocarril, com s'indicava en el pla especial, per no disposar-se de viari públic ni estar prevista la seua existència en el límit sud de la zona industrial.
  
Quant a les aigües pluvials, «si bé el pla especial preveia l'evacuació de les aigües pluvials de la seua conca sud a través de la zona industrial i el seu abocament directe al sòl no urbanitzable, les obres realment executades canalitzaran les aigües pluvials de la dita conca pel límit nord de la zona industrial i s'abocaran directament al mar. En estes circumstàncies, i segons el criteri d'este servici tècnic, no és convenient incloure en este projecte la captació, canalització i abocament de les aigües pluvials de la zona industrial, considerant que, en la situació actual, els pendents del viari existent permeten un drenatge acceptable d'estes, sense que s'originen problemes aigües avall en el sòl no urbanitzable».
  
3. «La xarxa d'aigües residuals projectada es connecta amb el clavegueram que hi ha a l'avinguda d'Elx, la qual cosa permetrà que les aigües de la zona industrial s'evacuen a l'estació depuradora d'aigües residuals del Racó de Lleó, a través del bombament del pla parcial Aigua Amarga». Quant al drenatge de les aigües pluvials «no suposa en l'actualitat un problema que exigisca una actuació immediata de l'ajuntament».
  
4. L'anàlisi dels abocaments de la zona industrial no forma part de l'objecte del present expedient. No obstant, convé recordar que, una vegada posada en marxa la infraestructura de sanejament, s'aplicarà l'ordenança d'abocaments del Servici Municipal de Clavegueram, als preceptes de la qual estan sotmesos tots els abocaments que afecten la xarxa de clavegueram.
  
5. Les previsions del projecte quant a la procedència dels àrids necessaris per a l'execució de les obres són merament indicatives; i, en tot cas, correspon a la mercantil adjudicatària del contracte d'execució de les obres la selecció de l'origen dels àrids, i és obligatori el compliment de la legislació ambiental corresponent.
  
6. El traçat dels col·lectors s'ha realitzat amb el criteri de respectar en la mesura que es puga els arbres existents.
  
7. Les lluminàries seleccionades per a la instal·lació d'enllumenat públic permetran que el flux lluminós que es dirigisca cap a la volta celeste siga el menor possible.
  
Per tot el que s'ha indicat i amb les matisacions realitzades, han de rebutjar-se les al·legacions.
  
La competència per a adoptar el present acord correspon a la Junta de Govern Local, de conformitat amb el que preveu l'article 127.1, apartat d), de la Llei 7/1985, de 2 d'abril, Reguladora de les Bases del Règim Local, segons la redacció donada per la Llei 57/2003, de 16 de desembre, de Mesures per a la Modernització del Govern Local.
  
Com a conseqüència del que s'ha exposat, la Junta de Govern Local adopta els acords següents:
  
Primer. Rebutjar les al·legacions presentades per Susana Sánchez Navarro, regidora portaveu del Grup Municipal d'Esquerra Unida - l'Entesa, pels motius assenyalats en la part expositiva anterior, amb les matisacions posades de manifest.
  
Segon. Aprovar el projecte de sanejament i enllumenat de la zona industrial d'Aigua Amarga. Alacant, redactat per iniciativa municipal.
  
Tercer. Inserir un edicte amb el contingut de l'acord aprovatori en el Butlletí Oficial de la Província d'Alacant i en el Diari Oficial de la Generalitat Valenciana.»
  
Es publica per a coneixement general, segons el que disposa l'article 59.4 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, i s'advertix que contra el referit acte, que posa fi a la via administrativa, i davant de l'òrgan que el va dictar, cal interposar, per escrit dirigit a l'ajuntament, en el termini d'un mes i amb caràcter potestatiu, el recurs de reposició previ al contenciós administratiu, o este directament, davant de la Sala del Tribunal Superior de Justícia de la Comunitat Valenciana, en el termini de dos mesos, comptats - ambdós terminis - a partir del dia següent al de la publicació d'este edicte en el Butlletí Oficial de la Província d'Alacant.